In nomine Domini. Henricus, Dei gratia Senonensis archiepiscopus, reverendo fratri Hugoni Pontigniacensi abbati et cunctis successoribus ejus in perpetuum. Religiosorum fratrum justis petitionibus servis Dei non est fas aurem claudere seu vultum avertere, sed benigne ac diligenter assensum præbere; quod cum omnes implere fideles expediat, præcipue pontifices observare decet, qui sacram religionem totis viribus propagare debent et fovere. Quocirca concedimus et attribuimus vobis, nunc et in perpetuum, ubilibet in nostro episcopatu, decimas omnes de universis laboribus vestris et satis vestris, per singulas species segetum, sive olerum, leguminum, pomorum, et quorumcumque graminum in terris quas possidetis seu in posterum possessuri estis; quas scilicet decimas priores possessores monasterio vestro concesserunt, sive de reliquo concessuri sunt. Ut autem hæc nostra donatio firma et stabilis vigea in perpetuum, consilio et assensu fratrum et archidiaconorum nostrorum litteris eam assignari præcepimus, quas etiam caractere nostri nominis et eorumdem fratrum nostrorum nominibus roborari decrevimus. Actum publice Senonis in pontificali domo matris ecclesiæ. HENRICUS, archiepiscopus, subscripsit. THEOBAUDUS, archidiaconus, S. PETRUS, archidiaconus, S. Item PETRUS, archidiaconus, S. Data mense julio, anno dominicæ Incarnationis MCXXVI, indictione IV, pontificatus domni Honorii papæ anno III; episcopatus domni Henrici archiepiscopi anno V; regnante Ludovico rege anno XVIII. Petrus levita et cancellarius scripsit.